હું એમનો આભાર માની બીજા દિવસે ‘સંદેશ’ કાર્યાલયમાં ગયો. ત્યાં યોગાનુયોગ ‘સંદેશ’ના માલિક ચીમનભાઈ પટેલ હાજર હતા. હું ત્યાં પહેલા દિનેશ પાઠકને મળ્યો. એ કાર્યકારી તંત્રી હતા. એ મને બે ત્રણ પ્રશ્નો પૂછીને શેઠ – ચીમનભાઈ પટેલને બધા ‘શેઠ’ કહેતા – પાસે લઈ ગયા. એમણે શેઠને વાત કરી. શેઠે મને નોકરી આપવાનું કહ્યું પણ મુંબઈ કરતાં સો કે દોઢસો રૂપિયા ઓછા આપવાનું કહ્યું. હું સો કે બસો વધારે પગારની અપેક્ષા રાખતો હતો. પણ, મને એમ હતું કે એક વાર પાપી પેટની વ્યવસ્થા થઈ જાય પછી હું કોઈક કૉલેજમાં નોકરી શોધી કાઢીશ. એટલે મેં એ પગાર સ્વીકારી લીધો. મારી પાસે વિકલ્પો પણ ઓછા હતા.